**Solita** on Suomessa perustettu teknologia-, data- ja designkonserni, joka on keskittynyt kehittämään IT-palveluita, sähköistä asiointia sekä tiedolla johtamisen ratkaisuja yrityksille ja julkishallinnon organisaatioille. Sen palveluihin kuuluu muun muassa strategista ­konsultointia, palvelumuotoilua, digitaalisia ­palveluita, AI- ja analytiikkaratkaisuja sekä pilvipalveluita.  Vuonna 2022 Solitalla oli yli 1500 työntekijää ja se toimi kuudessa maassa: Suomessa, Ruotsissa, Virossa, Saksassa, Tanskassa ja Belgiassa.

Historia
--------

Heikki Halme perusti Solitan vuonna 1996. Yhtiö aloitti Nokian ohjelmistokehittäjänä.

Vuonna 2007 Solitan liikevaihto oli noin 11 miljoonan euroa.

Vuonna 2013 suomalaisesta pääomasijoitusyhtiö Vaaka Partnersista tuli Solitan pääomistaja. Yhtiö työllisti 220 henkilöä.

Lokakuussa 2014 Solitalla oli 350 työntekijää. Se perusti toimipisteen Ouluun ja kertoi aikovansa palkata sinne ensimmäisenä vuonna 50 henkilöä.

Maaliskuussa 2015 Solita perusti uuden liiketoimintayksikön, Solita Designin, joka erikoistui digitaalisten palvelujen konsultointiin, palvelumuotoiluun, käyttökokemussuunnitteluun ja teknologiaratkaisuihin. Lokakuussa Solitalla oli yli 400 työntekijää Helsingissä, Tampereella ja Oulussa ja sen liikevaihto oli 49,7 miljoonaa euroa.

Helmikuussa 2016 Solita teki ensimmäisen yrityskauppansa. Se osti suomalaisen HMV:n, joka oli keskittynyt julkisen sektorin strategiakonsultointiin. Kymmenen henkeä työllistäneen yrityksen liikevaihto vuonna 2015 oli noin 2 miljoonaa euroa. 

Vuonna 2017 Solita aloitti kansainvälisen liiketoiminnan Ruotsissa ja Virossa. Helmikuussa yli 500 työntekijää työllistänyt Solita kertoi listautumisaikeistaan. Keväällä se osti palvelumuotoiluyritys Palmun, joka toimi muun muassa Singaporessa. Toukokuussa Solita valittiin kilpailutuksen kautta Vero.fi:n verkkopalvelun toteuttajaksi ja ylläpitäjäksi. Sopimuksen arvo oli 0,8 miljoonaa euroa.

Maaliskuussa 2018 Solita julkaisi uuden brändi-ilmeensä ja uuden logomerkkinsä. Huhtikuussa kansainvälinen pääomasijoitusyhtiö Apax Digital Fund kertoi ostaneensa Solitan osake-enemmistön Vaaka Partnersilta, jonka aikana yhtiön liikevaihto oli lähes kolminkertaistunut. Solitalla oli 650 työntekijää, joista noin kymmenen Ruotsissa ja Virossa. Kaupan jälkeen henkilöstölle järjestettiin osakeanti, johon osallistui yli 300 solitalaista. Toukokuussa Solita perusti uuden yksikön, Solita Healthin, joka keskittyi terveys- ja hyvinvointitoimialaan. Syyskuussa Solita kertoi luopuneensa pörssisuunnitelmistaan. Yhtiöllä oli yli 300 työntekijää sekä Helsingissä että Tampereella, vajaat 60 Oulussa. Sillä oli toimipisteet myös Tukholmassa, Tallinnassa, Turussa ja Lahdessa. Yhtiön liikevaihto oli 91 miljoonaa euroa.

Vuonna 2019 Solita osti kaksi yritystä Ruotsista, Sparks AB:n ja digitaalisiin palveluihin erikoistuneen Ferrologicin. Ferrologic toimi myös Tanskassa ja Belgiassa. Noin sata henkilöä työllistänyt Ferrologic tarjosi asiakkailleen apua automatisoitujen ja dataohjautuvien prosessien ja palveluiden suunnitteluun ja rakentamiseen. Fuusioiden jälkeen Solita työllisti noin tuhat ihmistä ja sen toiminta laajeni myös Tanskaan ja Belgiaan.

Kesäkuussa 2020 Solita voitti THL:n järjestämän kilpailutuksen korona-altistumisia jäljittävästä mobiilisovelluksesta, jota käytetään koronaviruspandemian ehkäisyyn Suomessa. Koronavilkku-niminen sovellus julkaistiin 31. elokuuta 2020. Ensimmäisen vuorokauden aikana sovellus ladattiin miljoona kertaa ja ensimmäisen kahden viikon aikana sovellus ladattiin yli 2 miljoonaa kertaa.

Tammikuussa 2021 Jari Niska siirtyi Solitan konsernin johdosta yhtiön hallitukseen ja hänen seuraajanaan toimitusjohtajana aloitti Ossi Lindroos, entinen Suomen maajohtaja. Toukokuussa uudeksi Suomen maajohtajaksi nimitettiin Timo Honko. Huhtikuussa 2022 Solita osti tanskalaisen it-konsultointiyhtiö Commentor A/S:n, joka työllisti yli 145 henkilöä ja jonka liikevaihto oli 15,5 miljoonaa euroa. Yrityksen asiakkaana oli muun muassa Tanskan verovirasto.

Organisaatio
------------

Vuonna 2022 Solita työllisti yli 1500 työntekijää Suomessa, Ruotsissa, Tanskassa, Virossa, Saksassa ja Belgiassa. Solita konsernin toimitusjohtaja on Ossi Lindroos. Solitan omistajia työntekijöistä on noin 450.

Yrityksen pääkonttori sijaitsee Tampereella ja sillä on toimipisteet myös Helsingissä, Lahdessa, Oulussa ja Turussa, ulkomailla se toimii Berliinissä, Göteborgissa, Kööpenhaminassa, Leuvenissä, Tallinnassa, Tukholmassa ja Münchenissä.

Solitan liiketoiminta on jaettu kolmeen liiketoiminta-alueeseen: Suomi, Ruotsi sekä muut kansainväliset markkinat. Toimintoja Suomessa johtaa Timo Honko ja Ruotsissa Johan Thyblad.

Tuotteet ja markkinat
---------------------

Solita tarjoaa asiakkailleen muun muassa strategista ­konsultointia, palvelumuotoilua, digitaalisia ­palveluita, AI- ja analytiikkaratkaisuja sekä pilvipalveluita.  Solitan liiketoimintayksiköt keskittyvät: 

* ohjelmistokehitykseen (development),
* pilvi- ja integraatiopalveluihin (cloud & connectivity),
* design- ja strategiapalveluihin (design & strategy) sekä
* data-ratkaisuihin (data).

Solita on mukana kansallisissa hankkeissa, kuten Omahoito- ja digitaaliset arvopalvelut (ODA) -palvelukokonaisuudessa, jossa se tarjoaa ylläpito- ja tukipalveluita yhdessä Mediconsultin kanssa.

Solitan asiakkaisiin kuuluvat muun muassa tekonivelsairaala Coxa, DNA, Fortum, Kone, Ponsse, Ruokavirasto, Valtion kehitysyhtiö Vake ja Väylävirasto.

Solita ylläpitää IoT-ekosysteemiä, johon kuuluvat muun muassa tietoliikennekonserni DNA, Haltian, Virelabs, ElfGroup, Testimate, Unseen Technologies, AWS, Kaltiot, IBM, Azure, Tableau ja Wazombi Labs. IoT-ekosysteemi tarjoaa palveluita ja tuotteita, joita tarvitaan esimerkiksi testaamisessa, tekoälyn hyödyntämisessä, datan keräämisessä, analytiikassa, visualisoinnissa ja pilviratkaisuissa. Systeemin avulla asiakkaat voivat rikastaa olemassa olevaa toimintaympäristöään toimivaksi IoT-kokonaisuudeksi.

Yrityskulttuuri
---------------

Solitan työkulttuuri korostaa yrityksen arvoja, ihmiskeskeisyyttä ja itseohjautuvuutta. Solita on mm. palkannut sisäisesti toimivan valmentajan, jonka luona voi vierailla matalalla kynnyksellä, kun haluaa apua työssä jaksamisen haasteisiin. Valmentajan työhön kuuluu yksilöiden ja tiimien valmennustyötä, mutta myös asioiden kehittämistä ja viemistä kulttuuriin ja johtamiseen. Työpaikan sisäinen valmentajan avulla halutaan lisätä työntekijöiden hyvinvointia ennakoivasti.

Solita tekee yhteistyötä oppilaitosten kanssa, esimerkiksi Tampereen yliopiston kanssa on tehty käytännönläheisen opinto-opas, jonka avulla opiskelijat kuulevat, millä kursseilla on työelämän näkökulmasta eniten kysyntää. Solita järjestää 1-2 kertaa vuodessa Solita Akatemian alanvaihtajille, vastavalmistuneille tai opintojensa loppuvaiheessa oleville ihmisille. Solitan Akatemiassa saa syväperehdytyksen esimerkiksi data- ja ohjelmistokehitykseen. Solitalla on myös itseopiskelua mahdollistavia alustoja, esimerkkinä Udemy.

Solita tarjoaa perhevapaata suunnitteleville perhevapaakummeja eli tukihenkilöitä, jotka auttavat tärkeissä vaiheissa ja ovat tavoitettavissa ennen vapaata, sen aikana ja sen jälkeen. Mentorilta voi esimerkiksi kuulla työpaikan uutisia kuukausittaisessa aamupalapalaverissa tai vinkkejä siihen, miten omaa ammatillista osaamistaan voi pitää yllä ja kehittää vapaan aikana. Mentorin tulee myös pitää vapaalla olevan puolia esimerkiksi organisaation uudistuessa ja työtehtävien muuttuessa. Solitan intraan on koottu perhevapaisiin liittyvä tietopankki ja perhevapaalaisten yhteydenpitoa varten on perustettu ­Slack-kanavia.

Tunnustuksia
------------

* Solitan perustaja Heikki Halme valittiin vuoden 2010 ohjelmistoyrittäjäksi.
* Solitan toimitusjohtaja Jari Niska on valittu Tivi-lehden sadan merkittävimmän it-vaikuttajan listalle esimerkiksi vuosina 2013, 2014, 2015 ja 2019.
* Vuonna 2013 Solita sijoittui Great Place to Work Institute Finlandin Suomen parhaat työpaikat -kilpailussa seitsemänneksi. Vuosina 2014-2015 se sijoittui kuudenneksi. Vuonna 2014 Solita oli samassa kilpailussa Euroopan 43. paras työpaikka, seuraavana vuonna 48.
* Vuonna 2015 Solitan toteuttama Lupapiste-palvelu valittiin Vuoden parhaaksi B2B-palveluksi.
* Solita valittiin Vuoden 2016 parhaaksi työnantajaksi.
* Vuonna 2018 Amazonin nettipalvelu (AWS) myönsi Solitalle Machine Learning Competency -tunnustuksen koneoppimisratkaisuista ja -osaamisesta. Solita oli ensimmäisenä suomalainen yhtiö, jolle tunnustus annettiin.

Lähteet
-------

1. 1 2 3  Emma Kauppi: Vuoden ohjelmistoyrittäjä on Solitan Heikki Halme *Tivi*. Viitattu 6.10.2020.
2. 1 2 3  Solita *Solita*. Viitattu 25.11.2022.
3. 1 2 3 4 5  Olli Herrala: Kaikki eivät pyri pörssiin - Tämä yhtiö harkitsi pitkään ja päätti pysyä poissa *Kauppalehti*. Viitattu 6.10.2020.
4. ↑  Ossi Kurki-Suonio: Koronavilkun kehittänyt Solita kasvaa nyt Ruotsissa – "Asioita on esitelty ja keskusteluja on käyty" *Kauppalehti*. Viitattu 28.10.2020.
5. 1 2  It-firma kovassa kasvussa - henkilöstö +26 %, liikevaihto +35 % *Tivi*.  1.2.2016. Talentum. Viitattu 6.10.2020.
6. 1 2 3 4  Aleksi Kolehmainen: Solita kierrätti johtajiaan ja pani rakenteensa uusiksi *Tivi*. Viitattu 7.10.2020.
7. 1 2 3 4 5 6 7 8  Ari Karkimo: Solitan uusi maajohtaja aloitti 22 vuotta sitten ohjelmistokehittäjänä *Kauppalehti*. Viitattu 26.5.2021.
8. 1 2 3 4  Olli Herrala: Vauhdikkaasti kasvava Solita aikoo listautua *Kauppalehti*. Viitattu 6.10.2020.
9. 1 2 3 4  Solita myytiin ulkomaille *Tivi*. Viitattu 2.7.2020.
10. ↑  Solita Oy perustaa toimipisteen Ouluun, töitä 50 henkilölle *Kaleva.fi*. Viitattu 7.10.2020.
11. ↑  M&M: Solita perustaa uuden yksikön kehittämään palvelu- ja käyttökokemusta *M&M*. Viitattu 7.10.2020.
12. 1 2  Tämäkin on Suomi: Yritykseen 100 uutta työpaikkaa, liikevaihto +35 %, käyttökate +43 % *Talouselämä*. Viitattu 8.2.2016.
13. ↑  Tapio Ikkala: Lisää julkisten palveluiden it-hankkeita saman katon alle: Hurjasti kasvava Solita ostaa HMV:n *Tekniikkatalous*. Viitattu 7.10.2020.
14. 1 2  Ville Perttula: Solita laittoi tunnetta peliin brändiuudistuksessa – "Ilmeen pitää vastata sisäistä paloa" *M&M*. Viitattu 7.10.2020.
15. ↑  Suvi Korhonen: Solita uudistaa Verottajan nettipalvelun – jopa 0,8 miljoonan it-diili *Tivi*. Viitattu 7.10.2020.
16. 1 2  TIVI: Solita perusti terveysyksikön *Tivi*. Viitattu 7.10.2020.
17. 1 2  Solita ostaa ruotsalaisen it-talon ja laajenee samalla Tanskaan ja Belgiaan *Kauppalehti*. Viitattu 2.7.2020.
18. ↑  Tanja Piha: Solitan Petronella Postin mukaan monen suomalaisyrityksen suurin virhe Ruotsissa on se, ettei maiden eroja tunnisteta *M&M*. Viitattu 28.10.2020.
19. ↑  Jutta Sibakov: Koronavilkun kehittämiseen on kulunut 6 miljoonan budjetista vain alle miljoona – Sovelluskehitys oli huomattavasti edullisempaa kuin muissa maissa *Talouselämä*. Viitattu 7.10.2020.
20. ↑  Tamperelaisen Solitan kehittämälle Koronavilkku-sovellukselle tavoitellaan miljoonaa käyttäjää kuukaudessa – käyttö ei vaadi henkilötietoja *www.aamulehti.fi*. Viitattu 7.10.2020.
21. ↑  Kuukauden tavoite rikki alle vuorokaudessa: Koronavilkku-sovelluksella jo yli miljoona latausta! *www.iltalehti.fi*. Viitattu 28.10.2020.
22. ↑  Koronavilkulla yli kaksi miljoonaa latausta – 218 ilmoittanut tartunnasta *Ilta-Sanomat*.  16.9.2020. Viitattu 28.10.2020.
23. ↑  Läspä, Laura: Tamperelainen teknologiayritys Solita osti jo toisen tanskalaisyhtiön *Aamulehti*.  8.4.2022. Tampere:  Sanoma Media Finland Oy. Viitattu 10.4.2022.
24. ↑  Solita - technology, strategy and design company *Solita*. Viitattu 28.10.2020. (englanniksi)
25. ↑  Solita appointed a new Swedish boss: Johan Thyblad *Tek Deeps*.  14.1.2021.  Arkistoitu 26.5.2021. Viitattu 26.5.2021. (englanniksi)
26. ↑  Kauko Ollila: Suomalainen tekoäly muuttaa keinonivelhoitoa *Tivi*. Viitattu 7.10.2020.
27. ↑  Samuli Leppälä: Jumiutuvat hissit kuriin tekoälyllä – "Dataa ei kerätä vain käppyrään" *Tivi*. Viitattu 7.10.2020.
28. ↑  Uusi Ruokavirasto sai visuaalisen ilmeen – hintalappu lähes 60 000 euroa *Maaseudun Tulevaisuus*. Viitattu 7.10.2020.
29. ↑  Aleksi Ylä-Anttila: Lahjoita puhetta -kampanjassa kerätään tekoälyä varten 10 000 tuntia suomenkielistä puhetta *Tivi*. Viitattu 7.10.2020.
30. ↑  Tuomas Kangasniemi: Rakennusalalta tuttu allianssimalli on siirtymässä nyt it-alalle, ja kokemuksia kehutaan *Tekniikkatalous*. Viitattu 7.10.2020.
31. ↑  Aleksi Ylä-Anttila: "Yritykset ymmärtävät jo hallussaan olevan datan potentiaalin"– DNA ja Solita aloittavat IoT-yhteistyön *M&M*. Viitattu 7.10.2020.
32. ↑  Piritta Palokangas: Oman talon sisällä työskentelevän henkilöstövalmentajan kanssa voi puhua melkein mistä vain:"Usein tuntuu, että työpöydällä on koko elämä" *M&M*. Viitattu 7.10.2020.
33. ↑  Tarja Kivistö keksi uudenlaisen ammatin: Nyt johtajat ja alaiset käyvät hänen työhuoneessaan purkamassa huoliaan työstä ja yksityiselämästä *Helsingin Sanomat*.  19.5.2019. Viitattu 7.10.2020.
34. 1 2 3  Kaj Laaksonen: Haluatko it-alalle töihin? Yritykset kertovat, millaisesta osaamisesta on oikeasti pulaa *Tivi*. Viitattu 7.10.2020.
35. ↑  Riikka Pasanen on vanhempainvapaalla mutta käy säännöllisesti vauva kainalossa työpaikalla – Perhevapaamentorit tukevat tuoreita vanhempia uudessa elämäntilanteessa *Helsingin Sanomat*.  16.9.2018. Viitattu 7.10.2020.
36. ↑  Annika Korpimies: Tauko työelämästä *Tivi*. Viitattu 7.10.2020.
37. ↑  Sata it-vaikuttajaa 2013 *Tivi*. Viitattu 8.2.2016.
38. ↑  Solitan toimitusjohtaja Jari Niska Tivin it-alan 100 vaikuttavinta -listalla - Solita *Solita*.  Arkistoitu 5.3.2016. Viitattu 8.2.2016. fi-FI
39. ↑  Tivi: IT-alan 100 vaikuttajaa.  *2015*, Joulukuu 2015.  Talentum.
40. ↑  TIVI: Tässä ovat 100 it-vaikuttajaa 2019 *Tivi*. Viitattu 7.10.2020.
41. ↑  TOP 30: Tässä ovat Suomen parhaat työpaikat 2013 *Ilta-Sanomat*.  15.2.2013. Viitattu 7.10.2020.
42. ↑  GPTW (Suomen parhaat työpaikat 2014) *greatplacetowork.fi*.  Arkistoitu 30.3.2015. Viitattu 02.03.2015.
43. ↑  Tässä ovat Suomen parhaat työpaikat – katso onko oma työnantajasi listalla *Ilta-Sanomat*.  6.2.2015. Viitattu 7.10.2020.
44. ↑  Talouselämä: "10 suomalaisyritystä näyttää suuntaa kohti Euroopan parasta työelämää" - Aika yllättävä nimilista *Talouselämä*. Viitattu 7.10.2020.
45. ↑  Vincit ylsi kolmanneksi – Viisi suomalaista pk-yritystä Euroopan parhaiden joukossa *Yrittajat.fi*.  8.6.2015.  Arkistoitu 9.10.2020. Viitattu 7.10.2020.
46. ↑  Pirkanmaan paras työnantaja on Solita – työntekijöiden hyvinvointi siivitti voittoon *www.aamulehti.fi*. Viitattu 7.10.2020.
47. ↑  -: Amazonin koneoppimistunnustus Solitalle *Uusiteknologia.fi*.  10.9.2018. Viitattu 28.10.2020.